Fyn vrou lig swaar ysters | Netwerk24
Fyn vrou lig swaar ysters
Deur Elmarine Anthony 03 Junie 2019 06:00
Johanni Taljaard in die Afrika-gewigoptelkampioenskap, waar sy drie medaljes gewen het.
Sy weeg 59 kg en is 1,56 meter lank, maar daar is egter veel meer aan Johanni Taljaard (34) as haar goed geboude dog fyn statuur.
Taljaard, wat in Paradyskloof woon, hou die SA rekord vir gewigoptel in haar gewigsafdeling (59 kg en onder) en is die tweede beste atleet in hierdie sport in Afrika.
Sy het verlede maand drie silwermedaljes by die Afrika-gewigoptelkampioenskap in Egipte bo die kop gelig – een in die “snatch”-kategorie, een in “clean and jerk” en een algeheel.
In die eerste waar sy 83 kg opgetel het, moes sy die gewig van die grond af in ’n wye greep in een beweging bo haar kop optel. In die tweede waar sy 102 kg opgetel het, moes sy eers die gewig op haar skouers laat rus en dit dan bo haar kop lig.
Sy sê die sport is meer tegnies as om bloot gewig op te tel. “Byvoorbeeld, as jou elmboog net ’n bietjie knak of ’n bietjie beweeg, tel dit nie, al het jy die gewig opgetel.”
Johanni het op skool en universiteit gimnastiek gedoen en in 2013 het sy oorgeskakel na die sport CrossFit, waarvan gewigoptel een van die komponente is. Toe sy aan die einde van 2016 ’n afrigter kry om haar hiervoor sterker te maak, het hy gesê sy het ’n talent vir gewigoptel.
Johanni, wat in 2016 die beste CrossFit-atleet in die land was, het in 2017 aan haar eerste gewigoptel­kampioenskap deelgeneem en haar SA kleure verwerf. Sy het besluit om heeltemal na gewigoptel oor te skakel nadat sy Suid-Afrika by die Statebondspele in 2018 verteenwoordig het.
Gewigoptel is ’n groot Olimpiese sport, maar is nie baie bekend in Suid-Afrika nie.
“Wanneer ek vir mense sê ek doen gewigoptel, dink hulle ek praat van liggaamsbou (bodybuilding).”
Omdat dit nie ’n groot sport in Suid-Afrika is nie, kry atlete geen finansiering nie. Sy moet haar eie reiskoste en verblyf betaal wanneer sy oorsee deelneem.
“Ek het gelukkig private borge, Spescare en Finvice, wat my help, maar jy kan nie die sport in Suid-Afrika as ’n loopbaan beoefen nie,” vertel die biokinetikus. Sy doen baie oefeninge om sterk te bly. “Om voor te berei vir kompetisies kan jy jou gewigoptel in verskillende dele opdeel. Jy kan baie hurk om jou bene sterker te maak. Jou heupe moet baie vinnig wees en jou bene moet die sterkste wees. Jy vang die gewig met jou arms, maar die krag kom uit jou bene om die gewig opgelig te kry.”